|  |
| --- |
|   |
|  ***Χαϊδάρι 5/5/22*** |

**Πρόταση - εισήγηση για Δημιουργία Κέντρου Πληροφόρησης και αλλαγή ονόματος του Τμήματος από Τμήμα Βιβλιοθήκης Δια βίου Μάθησης και Ιστορικής Τεκμηρίωσης σε «Τμήμα Βιβλιοθήκης και Κέντρο Πληροφόρησης», καθώς και μεταφορά των αρμοδιοτήτων του Γραφείου Δια Βίου Μάθησης στο Τμήμα Παιδείας**

**Δημόσιο Κέντρο Πληροφόρησης**

Η Βιβλιοθήκη του Δήμου Χαϊδαρίου στοχεύοντας, μεταξύ άλλων, στην στη δημιουργία περιβάλλοντος το οποίο θα βοηθάει στην εξοικείωσή με τη νέα τεχνολογία και γενικότερα με την «Κοινωνία της Πληροφορίας», προσφέρει τη δυνατότητα της πρόσβασης στο INTERNET μέσω των ηλεκτρονικών υπολογιστών της. Η υπηρεσία αυτή πρόκειται να αναβαθμίσει τη λειτουργία των υπηρεσιών της Δημοτικής μας Βιβλιοθήκης με τη δημιουργία του Κέντρου Πληροφόρησης της.

Το Δημόσιο Κέντρο Πληροφόρησης αποτελεί μέρος της Βιβλιοθήκης στην οποία ανήκει και ακολουθεί τον Εσωτερικό Οδηγό Λειτουργίας της. ΚΕΝΤΡΑ ΠΛΗΡΟΦΟΡΗΣΗΣ είναι ειδικά διαμορφωμένοι χώροι στις Δημόσιες Βιβλιοθήκες στους οποίους οι επισκέπτες μπορούν να έχουν δωρεάν πρόσβαση και ειδικευμένη υποστήριξη στην αναζήτηση πληροφοριών.

Στόχος του Κέντρου Πληροφόρησης είναι η διεύρυνση των υπηρεσιών της Βιβλιοθήκης σε θέματα πληροφόρησης και ενημέρωσης που έχει ανάγκη το κοινό στην καθημερινότητα του. Επίσης, η ενίσχυση του πληροφοριακού ρόλου της βιβλιοθήκης και η αύξηση του κοινού που εξυπηρετεί μέσω της υποδομής του Κέντρου Πληροφόρησης.

Το κοινό που επισκέπτεται το Κέντρο Πληροφόρησης, μπορεί μεταξύ των άλλων, να λάβει βοήθεια στην έρευνα που κάνει και αφορά σε βιβλία, πληροφόρηση και ενημέρωση, να βοηθηθεί στην χρήση του δικτύου των υπολογιστών και στην πλοήγηση στο διαδίκτυο αν δεν διαθέτει εμπειρία χρήσης ή την απαραίτητη εξοικείωση, να αναζητήσει από το Internet και να εκτυπώσει χρήσιμο υλικό. Ο χρήστης μπορεί να αναζητήσει πληροφορίες κυρίως σε βάσεις δεδομένων ή περιοδικά στα οποία το προσωπικό της Βιβλιοθήκης έχει ευχέρεια έρευνας. Γενικότερα, υπάρχει δυνατότητα να υποστηριχθεί στην αναζήτηση πληροφοριών από το προσωπικό της Βιβλιοθήκης. Το κοινό που κυρίως κάνει χρήση των υπηρεσιών του Κέντρου Πληροφόρησης είναι κατά κύριο λόγο μαθητές και φοιτητές που ζητούν πληροφορίες χρήσιμες για την εκπόνηση εργασιών και γενικότερα αναγκών της εκπαίδευσης.

Η χρήση των υπολογιστών (για πρόσβαση στο INTERNET ή σ’ άλλες εφαρμογές που είναι εγκατεστημένες) γίνεται κατά σειρά προτεραιότητας και αφού οι ενδιαφερόμενοι εκδηλώσουν αυτή την επιθυμία στον αρμόδιο υπάλληλο του τμήματος. Η διάρκεια της συνεχούς χρήσης του υπολογιστή από ένα άτομο, δεν μπορεί να ξεπερνάει τη μία (1) ώρα, κατά τις ώρες αιχμής. Η Βιβλιοθήκη διατηρεί το δικαίωμα να δεσμεύσει τους υπολογιστές για κάποιο εκπαιδευτικό πρόγραμμα ή Σεμινάριο ή για άλλον λόγο, που συνδέεται με τις δραστηριότητές της.

Βάσει των ανωτέρω εισηγούμαστε και προτείνουμε την Τροποποίηση του ΟΕΥ ως προς το σκέλος που αφορά στο Τμήμα της Δημοτικής μας Βιβλιοθήκης με μεταφορά των Αρμοδιοτήτων του Γραφείου Δια Βίου Μάθησης στο Τμήμα Παιδείας και ταυτόχρονα την αλλαγή της ονομασίας του Τμήματος σε Τμήμα Βιβλιοθήκης και Κέντρο Πληροφόρησης.

Για την δημιουργία του Κέντρου Πληροφόρησης είναι αναγκαίο και απαραίτητο να αγοραστούν δέκα (10) Η/Υ, οι οποίοι θα τοποθετηθούν στο αναγνωστήριο της Δημοτικής μας Βιβλιοθήκης

 Με εκτίμηση,

|  |  |
| --- | --- |
|  | **Ο ΑΝΑΠΛΗΡΩΤΗΣ ΠΡΟΪΣΤΑΜΕΝΟΣ****ΤΟΥ ΤΜΗΜΑΤΟΣ****ΒΙΒΛΙΟΘΗΚΗΣ, ΔΙΑ ΒΙΟΥ ΜΑΘΗΣΗΣ****& ΙΣΤΟΡΙΚΗΣ ΤΕΚΜΗΡΙΩΣΗΣ** |
|  | **ΜΠΕΡΕΔΗΜΑΣ ΣΤΑΣΙΝΟΣ** **ΤΕ ΒΙΒΛΙΟΘΗΚΟΝΟΜΩΝ, MSc HRM** |